b'\n_START_ARTICLE_\nDeponering\n_START_PARAGRAPH_\nDeponering eller deponi er to ord der typisk bruges om affald der l\xc3\xa6sses af i depot uden videre forarbejdning. Men deponering kan ogs\xc3\xa5 betyde at anbringe noget et sted til opbevaring, det kan f.eks. v\xc3\xa6re b\xc3\xb8ger eller museumsgenstande der anbringes i et depot._NEWLINE_Forskellige kommuner benytter de to forskellige ord om samme begreb._NEWLINE_Oftest foreg\xc3\xa5r deponering i tidligere grusgrave, hvor affald benyttes til at fylde hullet op med. Det affald der benyttes, kaldes ofte affald til fyldplads og best\xc3\xa5r blandt andet af mursten, gips, porcel\xc3\xa6n, glas og andet der ikke kan komposteres eller forbr\xc3\xa6ndes, og som ikke \xe2\x80\x93 s\xc3\xa5 vidt man ved \xe2\x80\x93 forurener milj\xc3\xb8et._NEWLINE_Visse steder gradb\xc3\xb8jes begrebet, s\xc3\xa5 ogs\xc3\xa5 milj\xc3\xb8farlige stoffer som asbest, PVC, trykimpr\xc3\xa6gneret tr\xc3\xa6 og andre milj\xc3\xb8farlige stoffer omfattes, men her g\xc3\xa6lder helt andre og skrappere regler vedr\xc3\xb8rende vandt\xc3\xa6tte membraner og andre isolerende foranstaltninger, der skal forhindre, at grundvandet forurenes. Her er det meningen at materialerne skal opbevares indtil videnskaben kommer frem med metoder til at fjerne de skadelige stoffer p\xc3\xa5 en forsvarlig m\xc3\xa5de._NEWLINE_I nogle land har man deponi i nogle havomr\xc3\xa5der og fjorder. I Norge findes (pr. 2017)  "20 sj\xc3\xb8deponi, enten avsluttede, i drift eller planlagte".'